ИЗБОРНОМ ВЕЋУ ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Одлуком Изборног већа Филозофског факултета од 29.06.2017. године изабрани смо у Комисију за припрему извештаја о кандидатима за избор у звање доцента за ужу научну област АРХЕОЛОГИЈА, са пуним радним временом, на одређено време од пет година. На оглас објављен у листу Послови, јавила се једана кандидаткиња, др Јелена Цвијетић, доцент на Одељењу за археологију, Филозофског факултета у Београду. После прегледане конкурсне документације подносимо следећи

ИЗВЕШТАЈ

Јелена Цвијетић рођена је 22. јануара 1984. године у Пљевљима (Црна Гора), где је завршила основну школу и гимназију. Студије археологије је уписала школске 2002/2003. године на Одељењу за археологију Филозофског факултета у Београду, где је и дипломирала 2008. године. Докторске студије завршила је у марту 2012. са просечном оценом 10, одбранивши докторски рад: *Винова лоза и вино у фунерарној пракси и есхатолошким веровањима у југоисточном делу провинције Далмације*.

Године 2010. године ангажована је у извођењу наставе на Одељењу за археологију као истраживач-приправник, а од 2011. узима учешћа на научно-истраживачком пројекту *Романизација, урбанизација и трансформација урбаних центара цивилног, војног и резиденцијалног карактера у римским провинцијама на тлу Србије* (ев.бр. 177007) у звању истраживача-сарадника. Звање доцента за ужу научну област Археологија, добила је у новембру 2012. Изводи наставу из шест курсева на основним студијама (Археологија римског периода, Археологија римских провинција на Балкану, Античка нумизматика, Римска освајања на Балкану, Култ и иконографија у римско доба, Римска уметност у Србији) као и четири курса на мастер и докторским академским студијама (Античка топографија Србије, Завичаји римских царева, Романизација и урбанизација и *Archaeologia analecta*). Њен наставнички рад је у протеклих пет година оцењен високом просечном оценом 4,60. Била је ментор или члан комисија за оцену и одбрану великог броја дипломских и завршних мастер радова, као и чланица комисије за девет докторских дисертација одбрањених на Филозофском факултету у Београду. Као одељенски координатор од 2014. године учествује у организацији и реализацији пријемног испита на Одељењу за археологију, а 2015. године је била и члан комисије за пријем на докторске студије на матичном одељењу. Педагошки рад др Јелене Цвијетић обухвата и организацију практичног рада и укључивање студента археологије у теренска археолошка истраживања, обраду документације, нумизматичког материјала и др. (*Remesiana*, *Municipium S*.).

Научно-истраживачки рад Јелене Цвијетић посвећен је археологији римских провинција на Балкану. У својим радовима се бави материјалном културом, процесом романизације и структуром становништва у римским провинцијама на Балкану, са тежиштем на провинцији Далмацији. Поред тога бави се и античком епиграфиком, античким култовима и веровањима становника римских провинција на Балкану. Од 2010. године када је започела своју академску каријеру па до данас објавила је преко двадесет, већином ауторских радова и била је учесник великог броја научних скупова, како у земљи тако и у иностранству.

Од избора у звање доцента, у новембру 2012. године објавила је један рад у међународном часопису, један рад у међународном тематском зборнику радова, један рад у водећем националном часопису, два поглавља у научној монографији (у штампи), једно излагање са међународног научног скупа објављено у целини, два излагања са међународног научног скупа објављена у изводу и четири излагања са националних научних скупова објављена у изводу.

У извештају ћемо се укратко осврнути и на неке од радова кандидата.

У раду *A stamped shield boss from Municipium S* (*Montenegro*) (*Ante portam auream, Studia in honorem professoris Aleksandar Jovanović*, M. Vujović (ed.), Belgrade 2017, 211-224) колегиница Цвијетић анализира један изузетно значајан и редак налаз римског наоружања пронађеног приликом систематских археолошких истраживања некропола Муниципија С. Реч је о умбу штита ауксилијарног типа са радионичким жигом, који за сада представља тек други познати печаћени примерак римског умба. Последњи такав пронађен је давне 1946. године у Лондону. Овакви, иначе ретки примерци наоружања спадају у изузетно значајне налазе за проучавање организације римске оружарске делатности у периоду принципата с обзиром да је она током овог периода најмање позната. Разрешење печата пружило је веома значајне податке о пореклу мајстора, а индиректно и о месту производње и упутило на делатност приватне официне. После детаљне анализе налаза и печата, колегиница Цвијетић је указала и на могућег власника штита, припадника помоћног одреда друге делматске кохорте, чија је једна вексилација била смештена у Муниципију С. крајем II или током прве половине III, када је и извршена сахрана у гробу са умбом.

Два значајна рада посвећена су последњим истраживањима на траси Аутопута Е-80, на деоници Просек-Пирот. Резултати ових вишегодишњих истраживања обједињени су у монографији *Археолошка истраживања на аутопуту Е-80*, Завода за заштиту споменика културе у Београду. Колегиница Цвијетић је аутор и коаутор два поглавља. Прво (*Касноантичка некропола на локалитету Латинско гробиште, с. Дол, Бела Паланка*) је посвећено резултатима истраживања некрополе на локалитету Латинско гробиште, у оквиру које је истражено неколико породичних гробница угледнијих грађана античке Ремезијане, градских великодостојника из времена Константина Великог и његових наследника. Судећи према налазима из гробница реч је особама које су заузимале високе положаје, које су за оданост цару богато награђиване, о чему сведочи луксузан накит са инскрипцијама.

О античким поседима и пољопривредним имањима која су се налазила дуж десне обале Нишаве, аутор расправља у другом раду у оквиру исте публикације (*Заштитна археолошка истраживања на локалитету Слатина код Беле Паланке*, у коауторству са М. Ружић). Резултати археолошких истраживања, а пре свега антрополошких анализа упутили су на тешке услове живота оних који су радили на овим пољопривредним имањима.

У међународном часопису *Nova Antička Duklja/New Antique Doclea* (Vol. V/2014, 59-68), колегиница је објавила рад под насловом *Contribution to the knowledge of autochtonous cults in southeast Dalmatia and the problem of locating the ancient Thermidava (Прилог познавању аутохтоних култова у југоисточној Далмацији и проблем убикације античке Термидаве*). У првом прилогу она скреће пажњу на један специфичан обичај у фунерарној пракси, забележен на територији југоисточног дела провинције Далмације (од III века п.н.е до I/II века н.е). Обичај побадања ножева и копаља у гробовима био је заједнички за више илирских племена у западним и централним деловима Балкана, с тим што се у неким областима очувао дуже и задржао и током првих векова од успостављања римске власти (југоисточни део провинције Далмације). Јављају се у гробовима илирских ратника (територија Лабеата) (III/II в.п.н.е.) заједно са сребрним појасним плочицама богато декорисаним, делом историјским а делом митским сликама. Забележени су и касније, у гробовима домородачког живља Муниципија С. (I и поч. II века). У другом, краћем прилогу расправља о могућем месту античке Термидаве, на темељу претпоставки проф. А. Јовановића, при том анализирајући култне споменике у близини балнеума и рудника, запажајући извесно присуство трачке компоненте у рудничким областима југоисточне Далмације.

У Гласнику Српског археолошког друштва број 27, објавила је приказ обимне студије Ј. Мартиновића*, Corpus inscriptionum Latinarum et Graecarum Montenegri*, у којој су обједињени сви до сада пронађени епиграфски споменици са територије Црне Горе, на грчком и латинском језику, као и они који су настали знатно позније, а који су дуго погрешно интерпретирани као античко споменичко благо.

Рад посвећен ретким, до сада јединим налазима сигнакула са територије Србије презентовала је на XXII LIMES конгресу одржаном у Бугарској (Русе, септембар 2012.), и објавила у *LIMES XXII, Proceedings of the 22nd International Congress of Roman Frontier Studies, Ruse, Bulgaria, Sofia 2015(=Bulletin of the National Archaeological Institute XLII, Sofia 2015)*. На странама од 821-825 (*Roman Hoard of Iron Objects – Notae from Upper Moesian Limes*), расправља о предметима за жигосање који потичу из једне од највећих остава гвоздених предмета са територије Србије, а који су првобитно били погрешно интерпретирани и нетачно опредељени. Оставу је чинило бројно занатско и пољопривдедно оруђе, похрањено највероватније пред најездом вараварских племена крајем 4. века. Аутор закључује да су жигови о којима је реч коришћени за жигосање крупне стоке, а не како се мислило за маркирање опеке и дрвета. Потврде за то налази у аналогијама из суседних провинција, писаним изворима, ликовним представама и епиграфским споменицима из других делова царства. Овакви, иначе ретки примерци сигнакула коришћени су за маркирање крупне стоке и коња на првом месту, и упућују на њихов узгој, вероватно за потребе седме Клаудијеве легије у оближњем Виминацијуму.

Поред наведених радова колегиница Цвијетић је имала неколико запажених излагања на научним скуповима објављених у апстракту. У последњих пет година учествовала је са једним колективним и шест самосталних радова на научним скуповима у земљи и иностранству. Била је организатор сесије *Timor mortis et lemures* у оквиру 38. годишњег скупа САД одржаног у Пироту 2015. године. Учествовала је на научном скупу у Крагујевцу посвећеном уваженом српском археологу Драгославу Срејовићу, са излагањем на тему *Силванов култ у југоисточном делу провинције Далмације.* На 36. Скупштини и скупу САД у Новом Саду 2013. године представила је рад *Vinum – ad imitationem sanguinis, Вино у паганској и хришћанској религији и уметности.* Исте године је узела учешћа и на међународном симпозијуму *International Scientific Conference From Central Balkans to Danube – Archaeology and Heritage*, одржаном у Сврљигу, где је представила рад *Roman hoard from Velika Krsna near Smederevska Palanka.* На позив организатора научног скупа посвећеном Публију Корнелију Долабели одржаном 2014. године у Сарајеву, излагала је рад на тему oпекарске делатности у југоисточном делу провинције Далмације (*Brick production in the southeastern part of roman province of Dalmatia*). У оквиру 38. Скупа САД, 2015. године презентовала је рад на тему: *Магијско-религијски обреди у загробном култу на примеру римских некропола југоисточне Далмације*. На скупу организованом поводом два значајна јубилеја која су обележена 2017., 40 година од оснивања САД и 70 година постојања Археолошког института, излагала је на тему *Позносредњовековни жетон из Доњег града Београдске тврђаве* (са М. Вујовић).

Поред наведеног, колегиница Цвијетић је и члан Надзорног органа Српског археолошког друштва, а била је секретар редакција *Гласника Српског археолошког друштва* за 2011. годину као и међународног зборника радова *Ante portam auream*.

На основу увида у конкурсну документацију, педагошки и научни рад Јелене Цвијетић, њене способности и личне квалитете, комисија једногласно предлаже да се кандидаткиња изабере у звање доцента на одређено време од пет година за ужу научну област АРХЕОЛОГИЈА.

У Београду, 29. августа 2017.

Чланови комисије:

Др Ивана поповић, научни саветник,

Археолошки институт у Београду

Др Перица Шпехар, доцент,

Одељење за археологију

Проф. др Мирослав Вујовић,

Одељење за археологију